Sekkmøll

Sekkmøll (Coleophoridae) er en artsrik gruppe av sommerfugler som hører til den store gruppen Gelechioidea. Det er beskrevet noe over 1000 arter, men det finnes sannsynligvis mange flere til nå ubeskrevne. De aller fleste artene blir regnet til den store slekten Coleophora. I Norge er det funnet 100 arter. Familiens norske navn kommer at av larvene omgir seg med et sekkformet hylster av silke og matrester, til vern mot rovdyr og parasitter.


== Utseende ==
Små (vingespenn 7 – 25 mm), slanke sommerfugler med smale vinger. På farge varierer de sterkt, mange er bleke, andre brunlige eller metalliske, ofte med lysere lengdestriper, tverrbånd eller flekker. Vingene foldes tett over kroppen i hvile og sommerfuglen ser mer eller mindre dråpeformet ut. Kroppen er ganske slank, hodet forholdsvis bredt med lange, rette eller noe nedoverkrummede labialpalper. Antennene er trådformede og kortere enn forvingene. Forvingene er smale, tilspissede ytterst, hos enkelte er de trukket ut til en krok i spissen. Langs bak- og ytterkantene har de lange hårfrynser. Bakvingene er smale, tilspissede med lange hårfrynser. På bakkroppen har de parvis ordnede, spisse børster. Larvene er forholdsvis lange og slanke, med sterkt reduserte vorteføtter på bakkroppen.


== Levevis ==
Sekkmøll-larver er funnet på mer enn 30 forskjellige plantefamilier, både bartrær, enfrøbladete planter (særlig sivfamilien) og tofrøbladete planter. De nyklekte larvene minerer inne i blad, blomster eller frø, men etter hvert kryper de ut og lever på utsiden, skjult under et sekk- eller pølseformet hylster av silke og matrester. Dette byttes ut med et større ettersom larven vokser. Sekkmøll finnes i alle verdensdeler, men mangler i tropiske regnskoger i Sør-Amerika.


== Mange truede arter ==
Sekkmøllene er vanskelige å bestemme til art, og dette har medført at de er forholdsvis dårlig undersøkt. Likevel er det grunn til å tro at mange arter kan være utryddingstruede, fordi plantene de lever på er truede. På den siste rødlisten over truede norske arter fra 2010 er 40 av de 100 sekkmøllartene registrert fra Norge listet som mer eller mindre utryddingstruede, og sekkmøllene utgjør med dette en nokså stor del av de rødlistede sommerfuglene.


== Systematisk inndeling / norske arter ==

Ordenen sommerfugler, Lepidoptera Linnaeus, 1758
Gruppen Glossata – Homoneura
Gruppen Coelolepida
Gruppen Myoglossata
Gruppen Neolepidoptera
Gruppen Heteroneura
Gruppen Eulepidoptera
Gruppen Ditrysia
Overfamilien Gelechioidea
Familien sekkmøll, Coleophoridae
Slekten Augasma Herric-Schäffer, 1853 – ikke i Norge
Augasma aeratella (Zeller, 1839) – funnet i Sverige og Danmark
Slekten Coleophora Hübner, 1822 – rundt 1000 beskrevne arter, 100 i Norge, bl.a.:
lerkesekkmøll, Coleophora laricella (Hübner, 1817)
bjørkesekkmøll, Coleophora serratella (Linnaeus, 1761)
liten lakrismjeltsekkmøll, Coleophora colutella (Fabricius, 1794)
stor lakrismjeltsekkmøll, Coleophora gallipennella Hübner, 1796
Slekten Goniodema Zeller, 1849
Slekten Haploptilia
Slekten Ischnophanes Meyrick, 1891
Slekten Metriotes Herrich-Schäffer, 1853
Metriotes lutarea (Haworth, 1828) – funnet i Sverige og Danmark


== Kilder ==
Norsk Rødliste 2006
Nettsiden Svenska Fjärilar, med bildegalleri: [1]
Aarvik, L., Berggren, K. og Hansen, L.O. (2000) Catalogus Lepidopterorum Norvegiae. Lepidopterologisk Arbeidsgruppe, Zoologisk Museum, Universitetet i Oslo, og Norsk institutt for skogforskning, Ås. ISBN 82-995095-1-3
Nettsiden Norges sommerfugler: [2]
Catalogue of Life, sjekkliste over beskrevne levende organismer. [3]


== Eksterne lenker ==
(en) Sekkmøll i Encyclopedia of Life 
(en) Sekkmøll i Global Biodiversity Information Facility 
(no) Sekkmøll hos Artsdatabanken 
(sv) Sekkmøll hos Dyntaxa 
(en) Sekkmøll hos Fauna Europaea 
(en) Sekkmøll hos ITIS 
(en) Sekkmøll hos NCBI 
(en) Kategori:Coleophoridae – bilder, video eller lyd på Wikimedia Commons 
Coleophoridae – detaljert informasjon på Wikispecies